Αξιολόγηση φυσιολογικών παραμέτρων ποιότητας ζωής εργατών βαρειάς βιομηχανίας
Authors: Ραχιώτης Γεώργιος 
Published: August 2021

Η ποιότητα ζωής είναι μια πολυδιάστατη έννοια με ευρύτατο βεληνεκές που επηρεάζεται με ένα περίπλοκο τρόπο από φυσικές και ψυχοκοινωνικές παραμέτρους Η εφαρμογή για πρώτη φορά του ερωτηματολογίου Euroqol σε τρία δείγματα εργαζομένων στην βαριά βιομηχανία οδήγησε στα παρακάτω συμπεράσματα: 1. Στην πολεμική βιομηχανία δεν διαπιστώθηκαν στατιστικά σημαντικές διαφορές στην ποιότητα ζωής χειρωνακτών εργαζομένων και υπαλλήλων γραφείου. 2. Στη ναυπηγική βιομηχανία η μόνη στατιστικά σημαντική διαφορά ήταν αυτή του μέσου όρου ημερών κλινοστατισμού λόγω ασθενείας. 3. Στη μεταλλευτική βιομηχανία διαπιστώθηκαν στατιστικά σημαντικές διαφορές μεταξύ χειρωνακτών και υπαλλήλων γραφείου. Οι χειρώνακτες εμφανίζουν χαμηλότερη βαθμολογία στην κλίμακα αυτοαξιολόγησης υγείας, επίσης αναφέρουν σε μεγαλύτερη συχνότητα άγχος/κατάθλιψη σε σχέση με τους υπαλλήλους γραφείου. Οι χειρώνακτες της μεταλλευτικής βιομηχανίας εμφανίζουν μεγαλύτερη συχνότητα ημερών κλινοστατισμού, καθώς και μεγαλύτερο αριθμό ημερών νοσηλείας κατά το τελευταίο 12μηνο. Τα παραπάνω δεδομένα παρέχουν ισχυρές ενδείξεις ότι οι χειρώνακτες της μεταλλευτικής βιομηχανίας που μελετήθηκαν έχουν χαμηλότερο επίπεδο ποιότητας ζωής σε σχέση με τους υπαλλήλους γραφείου της ίδιας βιομηχανίας. Αντίθετα στη πολεμική και ναυπηγική βιομηχανία η διαφορές δεν είχαν στατιστική σημαντικότητα (με την εξαίρεση των ημερών κλινοστατισμού στα ναυπηγεία). Η επίταση της διαφοράς στο επίπεδο της ποιότητας ζωής, στη μεταλλευτική βιομηχανία θα μπορούσε να αποδοθεί στο χαρακτήρα των συνθηκών εργασίας καθώς και στην έλλειψη οργανωμένης υπηρεσίας Ιατρικής εργασίας στη δοσμένη επιχείρηση, με αποτέλεσμα την όξυνση των ανισοτήτων μεταξύ υπαλλήλων γραφείου/χειρωνακτών. 4. Μεταξύ των χειρωνακτών των τριών επιχειρήσεων οι χειρώνακτες της μεταλλευτικής βιομηχανίας είχαν χειρότερες επιδόσεις συγκριτικά με τους υπαλλήλους γραφείου ως προς τη συχνότητα αναφοράς πόνου/δυσφορίας, στρες, αναφοράς επιδείνωσης του επιπέδου υγείας, καθώς και του μέσου όρου των ημερών νοσηλείας. Από τα παραπάνω προκύπτουν ισχυρές ενδείξεις ότι οι χειρώνακτες της μεταλλευτικής βιομηχανίας έχουν χαμηλότερο επίπεδο ποιότητας ζωής, συγκριτικά με τους χειρώνακτες της πολεμικής και ναυπηγικής βιομηχανίας. Τα δεδομένα αυτά υποδεικνύουν την ανάγκη διορθωτικών παρεμβάσεων στο επίπεδο της εν λόγω μεταλλευτικής βιομηχανίας, αλλά και την ανάγκη διενεργείς διακλαδικής έρευνας ποιότητας ζωής χειρωνακτών εργαζομένων πολεμικής βιομηχανίας. 5. Η συχνότητα του καπνίσματος δεν διέφερε σε στατιστικά σημαντικό βαθμό, μεταξύ χειρωνακτών και υπαλλήλων γραφείου και στις τρείς βιομηχανίες που μελετήθηκαν. Η εξήγηση του φαινομένου αυτού θα μπορούσε να αποδοθεί στα ιδιαίτερα χαρακτηριστικά της καπνισματικής συνήθειας στον ελληνικό πληθυσμό, στην έλλειψη μιας συστηματικής αντικαπνιστικής εκστρατείας, καθώς και στην απουσία οργανωμένων δομών προαγωγής υγείας. Ιδιαίτερα για τους εργασιακούς χώρους μια αντικαπνιστική πολιτική δεν πρέπει να είναι αποσπασματική και αποπροσανατολιστική, αλλά θα πρέπει να είναι ενταγμένη σε μια ευρύτερη στρατηγική ανύψωσης του επιπέδου υγείας και ασφάλειας των εργαζομένων.